TJA’yî derheqê 8'ê Adare Roja Cinîyan ê Kedkaran a Dinya de eşkerayîyêk daye.
Eşkerayîye de ame vatene ke, ê rayberê tarîxê têkoşînê cinîyan ê sey Clara, Rosa, Sara, Seve, Nûdeme û zaf hemrayê înan ê cinîyan ke xoverdayîşê înan mîras girewto emser bi slogana “Cinî seba azadîye xoverdayîş de yê, cinîyî grev de yê” ê do 8'ê Adare de wareyan de bibê.
CINÎ BI GREVÊ VÊŞANÎYE TÊKOŞÎNÎ GIRD KENÊ
Têgêrayîşê Cinîyan ê Azadan (TJA) tecrîdê serê Rayberê Şarê Kurdî Abdullah Ocalanî sey tecrîdê serê cimatî name kerd û va:’’Nê tecrîdî welat kerdo binê tarîyîye. Grevê vêşanîye yê hemsereka KCD'yî Leyla Guvene yê bêdem û bêagêrayîşî yo ke kewto roja  113’ine, yê Sebahat Tuncele û Selma Irmake kewto roja 45’ine, yê rojnamegere Kîbriye Evrene roja 75’ine de yo. 52 girewteyê cinîyê siyasetmedar û aktîvîstî bedenê xo danê verê vêşanîye û seba azadîya cimatkî cuye de israr kenê. Rayberîya cinîyan de reyna ters û xof o ke cimatî rê ameyo ferzkerdene, yeno şikitene.”
SEBA TEWRBÎYAYÎŞÊ ÇALAKÎYAN VENGDAYÎŞ
TJA'yî peynî de veng bi cinîyan kerd û vat, “Ma veng bi heme cinîyan kenê tilîlîyan û renganê xo vera faşîzmî 8'ê Adare de mîtînganê Amed, Wan û Êlihî de têkoşînî gird bikerê. Vera qeyûmanê îşxalkeran ê ke wazenê destkewtîyanê ma cinîyan çin bikerê, 7'ê Adare Wan de ma do pîya  ''Raporê Qeyûm ê Cinîyan' eşkera bikerê. Zaf bajaran de ma do kartan hevalnê xo yê zîndanan rê bişawê. Reyna ma veng kenê ke hemê cinî tewrê zîyaret, rayraşîyayîşanê bi şemale, panêl, muzîk, goştarî, pêramotişê resiman, nawnayîşê fîlman bibê.‘‘
